**รองนายกเทศมนตรีตำบลห้วยยอด ลงพื้นที่โรงเรียนเทศบาลฯร่วมต้อนรับนักเรียนและผู้ปกครอง ในโอกาสเปิดภาคเรียน แบบ On-Site วันแรก**

วันนี้ (17 พ.ค.65) เวลา 07.40 น. ที่โรงเรียนเทศบาลห้วยยอดวิทยา นายกมล วรพงศ์พัฒน์ รองนายกเทศมนตรีตำบลห้วยยอด พร้อมนางปัทมา เรืองอุดมโชคชัย ผู้อำนวยการสถานศึกษา บุคลากรครู มาคอยต้อนรับนักเรียนและผู้ปกครองที่เดินทางมาส่งบุตรหลานเข้าเรียน ในการเปิดภาคเรียนที่ 1 ปีการศึกษา 2565 แบบ On-Site เต็มรูปแบบ 100% อย่างเป็นทางการทุกระดับชั้นในวันแรก ภายใต้สถานการณ์การแพร่ระบาดของโรคติดเชื้อไวรัสโคโรนา 2019 โดยทางโรงเรียนได้มีมาตรการคัดกรอง ตรวจวัดอุณหภูมิ และแอลกอฮอล์เจลไว้สำหรับล้างมือ เพื่อป้องกันเชื้อไวรัสโควิด-19 อย่างเคร่งครัดตามมาตรการกระทรวงสาธารณสุข

โอกาสนี้ รองนายกเทศมนตรีตำบลห้วยยอด ได้พบปะและให้โอวาทนักเรียนในการเริ่มต้นการเรียน ประจำปีการศึกษา 2565 และสร้างความเข้าใจถึงสถานการณ์การแพร่ระบาดของโรคโควิด-19 เพื่อให้นักเรียนและบุคลากรของโรงเรียนมีความเข้าใจในมาตรการป้องกันการแพร่ระบาดของโรคโควิด-19 ขณะเดียวกันยังได้มอบเงินรางวัลให้นักเรียนที่เป็นตัวแทนเข้าร่วมแข่งขันกีฬา เยาวชน ณ จังหวัดสงขลาอีกด้วย

สำหรับมาตรการเปิดเรียน On-Site ปลอดภัย อยู่ได้กับโควิด-19 ในสถานศึกษา เพื่อเตรียมความพร้อมเปิดภาคเรียนที่ 1 ปีการศึกษา 2565 ที่กระทรวงสาธารณสุข และกระทรวงศึกษาธิการ กำหนดไว้ ประกอบด้วยหลักการพื้นฐาน 3T 1V ตัดความเสี่ยง เพิ่มภูมิคุ้มกัน และมาตรการ 6-6-7 เป็นสิ่งที่ยังคงเน้นย้ำ

สำหรับ3T 1V ประกอบด้วย

T : Thai Stop COVID Plus (TSC+) : โรงเรียนต้องประเมินตนเอง เตรียมความพร้อม ก่อนเปิดเรียน

T : Thai Save Thai (TST) : นักเรียน ครู และบุคลากรทางการศึกษาประเมินความเสี่ยงตนเองเป็นประจำ

T : Test : เฝ้าระวังอย่างเหมาะสม ตรวจคัดกรอง เช่น ATK เมื่อมีความเสี่ยง หรือ เมื่อมีอาการ

V : Vaccine : ครู บุคลากร ผู้ปกครอง และเด็ก 5-17 ปี ได้รับวัคซีนตามเกณฑ์

6 มาตรการหลัก (DMHT-RC)

เว้นระยะห่าง /สวมหน้ากาก/ล้างมือ

ตรวจคัดกรอง /ลดแออัด/ทำความสะอาด

6 มาตรการเสริม (SSET-CQ)

ดูแลตนเอง /ใช้ช้อนส่วนตัว/ กินอาหารปรุงสุกใหม่ /ลงทะเบียนเข้า-ออก/สำรวจตรวจสอบ /กักกันตนเอง

7 มาตรการเข้ม ประกอบด้วย

ประเมิน Thai Stop COVID Plus (TSC+) และรายงานผล ผ่าน MOE COVI กิจกรรมกลุ่มย่อย (Small Bubble)

จัดระบบการให้บริการอาหารตามหลักสุขาภิบาลและหลักโภชนาการอนามัยสิ่งแวดล้อมตามเกณฑ์มาตรฐาน

แผนเผชิญเหตุ และมีการซักซ้อม (School Isolation)

ควบคุมดูแลการเดินทางจากบ้านไปโรงเรียน (Seal Route)

School Pass สำหรับนักเรียน ครู และบุคลากรในสถานศึกษา

พิมมาส จันทร์ผ่อง/นักประชาสัมพันธ์ชำนาญการ